સિધ્ધ સંતોનાં બેસણા જ્યા શોભે છે અને ધરમની ધજા ફરૂકે છે તેવી આ પાવનકારી અને પવિત્ર ભુમિમાં શ્રી નાથજીદાદાનાં શ્રાધ્ધનો ઉત્સવ ખુબજ ધામધુમથી ઉજવાય છે. વિક્રમ સંવત ૧૬૭૯ નાં જેઠ વદ ચોથ નાં દિવસે શ્રી નાથજીદાદાએ તેમજ તેની સાથે બીજા ૧૧ જીવાત્માએ જીવતા સમાધી લીધેલ. તે ઉપરાંત દાદાનાં સેવક મોતીરામ નામના સ્વાને (કુતરાએ) પણ ટોડા ગામમાં સમાધી લીધેલ. તેનાં બે વર્ષબાદથી દર વર્ષે ભાદરવા વદ ચોથ નાં દિવસે શ્રી નાથજીદાદાનાં શ્રાધ્ધનો ઉત્સવ ખુબજ ધામધુમથી ઉજવાય છે. આ દિવસે સવારે શ્રી નાથજીદાદાનાં સમાધી મંદીરને અવનવા ફુલોથી શણગારવામાં આવે છે. વહેલી સવારે આ સમાધીએ આસોપાલવ અને શ્રીફળનું તોરણ બંધાય છે. ત્યારબાદ બધી સમાધીએ તેમનાં ચરણ પાદુકાનું પુજન કરવામાં આવે છે. પુજન વિધી પુર્ણ થયા બાદ શ્રી નાથજીદાદાની બાવનગજની ધજા ચડાવવામાં આવે છે. તેમજ ગંગારામબાપુનાં ધુણે પણ પુજન વિધી થાય છે. ત્યારબાદ સમાધીએ ૫૧ થાળ ધરવામાં આવે છે. તે દરમિયાન બહેનો દ્વારા મંગલગીત તેમજ કિર્તનો ગાવામાં આવે છે અને નાથજીદાદાની જય નાં અવાજોથી આખી જગ્યા ગુંજી ઉઠે છે. તે સમય દરમિયાન ટોડા ગામે આવેલી મોતીરામ સ્વાનની સમાધીએ પણ પુજા કરવામાં આવે છે. તેમજ ત્યાં પણ બાજરાનો રોટલો, ગુંદી ગાંઠીયાનો પ્રસાદ ધરવામાં આવે છે અને શ્રીફ્ળનું તોરણ બાંધવામાં આવે છે.